Document ID: 32014R0643

KOMISIJOS ĮGYVENDINIMO REGLAMENTAS (ES) Nr. 643/2014
2014 m. birželio 16 d.
kuriuo nustatomi techniniai įgyvendinimo standartai, susiję su pranešimu apie nacionalines rizikos ribojimą reglamentuojančias nuostatas, taikomas profesinių pensijų sistemų srityje pagal Europos Parlamento ir Tarybos direktyvą 2003/41/EB
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. birželio 3 d. Europos Parlamento ir Tarybos direktyvą 2003/41/EB dėl įstaigų, atsakingų už profesinių pensijų skyrimą, veiklos ir priežiūros (1), ypač į jos 20 straipsnio 11 dalies ketvirtą pastraipą,
kadangi:
(1)
Direktyvoje 2003/41/EB reikalaujama, kad valstybės narės praneštų Europos draudimo ir profesinių pensijų institucijai (toliau - EDPPI) apie nacionalines rizikos ribojimą reglamentuojančias nuostatas, taikomas profesinių pensijų sistemų, kurioms netaikoma tos direktyvos 20 straipsnio 1 dalyje pateikta nuoroda į nacionalinius socialinės ir darbo teisės aktus (toliau - nacionalinės rizikos ribojimo nuostatos), srityje. Šiame reglamente nustatyti reikalavimai neturi poveikio valstybių narių kompetencijai, kaip numatyta Direktyvoje 2003/41/EB, nacionalinės socialinės ir darbo teisės, taikomos įstaigoms, atsakingoms už profesinių pensijų skyrimą, požiūriu;
(2)
pagal šį reglamentą pateiktą informaciją EDPPI gali skelbti savo interneto svetainėje, kad būtų sukurtas centralizuotas informacijos apie nacionalines rizikos ribojimo nuostatas šaltinis Sąjungos lygmeniu;
(3)
pripažįstama, kad valstybės narės gali turėti nuostatas, taikomas profesinių pensijų sistemoms tokiose srityse kaip bendrovių teisė, patikėjimo teisė ir bankroto teisė, kurios viršija nacionalines rizikos ribojimo nuostatas. Pranešimo prievolė pagal šį reglamentą nėra skirta tam, kad būtų pateiktas baigtinis visų teisinių ir reguliavimo taisyklių, kuriomis vadovaujasi profesinių pensijų sistemos, sąrašas;
(4)
pagal Direktyvos 2003/41/EB 4 straipsnį valstybės narės gali nuspręsti taikyti tos direktyvos 9-16 straipsnių ir 18, 19 ir 20 straipsnių nuostatas draudimo įmonių, kurioms taikoma Europos Parlamento ir Tarybos direktyva 2002/83/EB (2), profesinių pensijų skyrimo veiklai. Valstybės narės, pasinaudojusios šia galimybe, draudimo įmonėms taiko įvairias nacionalines rizikos ribojimo nuostatas, kurios skiriasi nuo profesinių pensijų sistemoms taikomų nuostatų. Pranešimo prievolė, taikoma valstybėms narėms, pasirinkusioms šia galimybę, turėtų taip pat apimti informaciją apie turtą ir įsipareigojimus, nurodytus Direktyvos 2003/41/EB 7 straipsnio antroje pastraipoje;
(5)
siekiant užtikrinti vienodą pranešimų formatą, kompetentingoms institucijoms turėtų būti pateiktas šablonas, naudotinas perduodant prašomą informaciją EDPPI. Kad su perduota informacija būtų galima lengvai susipažinti ir ją palyginti, šablono sąrašas turėtų atitikti atitinkamas Direktyvos 2003/41/EB nuostatas. Šablonas taip pat turėtų padėti teikti pranešimus apie nacionalines rizikos ribojimo nuostatas, kurios neįtrauktos į sąrašą, nes jos, nors reglamentuoja rizikos ribojimą, nėra tiesiogiai susijusios su Direktyvos 2003/41/EB perkėlimu į nacionalinę teisę;
(6)
turint omenyje tai, kad pagal Sąjungos teisę įstaigų, atsakingų už profesinių pensijų skyrimą, struktūros nėra derinamos, valstybėse narėse egzistuoja daug įvairių pensijų teikimo organizavimo struktūrų. Kompetentingos institucijos turėtų pranešti tų įstaigų pavadinimus ir, kai reikia, nurodyti skirtingų tipų struktūroms taikomas nacionalines rizikos ribojimo nuostatas;
(7)
kompetentingoms institucijoms taikoma pranešimo prievolė, susijusi su mokumo atsargomis ir garantiniu fondu, kaip nustatyta Direktyvos 2003/41/EB 17a-17d straipsniuose, įtraukta į pranešimo šabloną, nurodant tos direktyvos 17 straipsnio 2 dalį;
(8)
kai kuriose valstybėse narėse nacionalinės rizikos ribojimo nuostatos netaikomos visai atitinkamos valstybės narės teritorijai. Todėl kompetentingos institucijos turėtų šablone nurodyti, ar jų nacionalinės rizikos ribojimo nuostatos taikomos skirtingose jų valstybės narės teritorijos dalyse ir kokią teritoriją pranešamos nuostatos aprėpia;
(9)
informacija apie nacionalines rizikos ribojimo nuostatas turi būti nuolat atnaujinama neužkraunant neproporcingai didelės naštos kompetentingoms institucijoms. Todėl pranešimai turėtų būti teikiami tik kartą per metus. Siekiant padidinti informacijos atskleidimo nuoseklumą, turėtų būti nustatyta data, kurios duomenys pateikiami pranešime, ir informacijos perdavimo EDPPI data. Kompetentingos institucijos turėtų turėti galimybę savanoriškai atnaujinti tą informaciją tarp pranešimo teikimo datų;
(10)
siekiant užtikrinti, kad informaciją apie nacionalines rizikos ribojimo nuostatas galima būtų rasti netrukus po šio reglamento įsigaliojimo, pirmas informacijos perdavimas turėtų įvykti per 6 mėnesius nuo jo įsigaliojimo;
(11)
kaip nurodyta Europos Parlamento ir Tarybos direktyvos 2010/78/ES (3) 32 konstatuojamojoje dalyje, EDPPI parengti techniniai standartai neturėtų daryti poveikio valstybių narių kompetencijai, susijusiai su tokioms įstaigoms taikomais rizikos ribojimo reikalavimais, kaip numatyta Direktyvoje 2003/41/EB;
(12)
šis reglamentas grindžiamas EDPPI Komisijai pateiktais techninių įgyvendinimo standartų projektais;
(13)
EDPPI surengė atviras viešas konsultacijas dėl techninių įgyvendinimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad Europos Parlamento ir Tarybos reglamento (ES) Nr. 1094/2010 (4) 37 straipsniu įsteigta Profesinių pensijų suinteresuotųjų subjektų grupė pateiktų savo nuomonę,
PRIĖMĖ ŠĮ REGLAMENTĄ:
1 straipsnis
Pranešimų teikimo tvarka
1. Kompetentingos institucijos informaciją apie nacionalines rizikos ribojimo nuostatas EDPPI pirmą kartą perduoda per šešis mėnesius nuo šio reglamento įsigaliojimo, o po to - kasmet iki kiekvienų kalendorinių metų, einančių po tų metų, kuriais baigėsi tas šešių mėnesių laikotarpis, birželio 30 d..
2. Pirmas perdavimas susijęs su nacionalinėmis rizikos ribojimo nuostatomis, kurios galioja šio reglamento įsigaliojimo dieną. Metiniai perdavimai susiję su nacionalinėmis rizikos ribojimo nuostatomis, kurios galioja atitinkamų kalendorinių metų kovo 1 d.
3. Kompetentingos institucijos EDPPI gali bet kada savanoriškai perduoti atnaujintą informaciją apie savo nacionalines rizikos ribojimo nuostatas.
2 straipsnis
Pranešimų teikimo formatas ir šablonai
1. Kai kompetentingos institucijos praneša apie savo nacionalines rizikos ribojimo nuostatas ir tą informaciją atnaujina, jos naudoja priede pateiktą šabloną, kuriame nurodoma:
a)
kompetentingos institucijos pavadinimas, valstybės narės pavadinimas ir perdavimo EDPPI data;
b)
ar tai yra pirmas, savanoriškas ar metinis informacijos perdavimas;
c)
ar perdavimas susijęs su draudimo įmonėmis, kaip nurodyta Direktyvos 2003/41/EB 4 straipsnyje, ir tos draudimo įmonės tipas;
d)
ar valstybėje narėje egzistuoja daugiau negu vienas įstaigų, atsakingų už profesinių pensijų skyrimą, struktūros tipas ir jei taip, struktūrų tipų pavadinimai ir jiems taikomos nacionalinės rizikos ribojimo nuostatos;
e)
ar praneštos nuostatos taikomos skirtingose valstybės narės teritorijos dalyse ir jei taip, kokią teritoriją aprėpia tos praneštos nuostatos;
f)
nuorodos į teisės aktų ir kitų susijusių dokumentų oficialų pavadinimą ir numerį, įskaitant atitinkamų skirsnių ar straipsnių pavadinimą ir numerį, jei taikoma;
g)
nuoroda į atitinkamą interneto svetainės dalį, kurioje pateiktas visas teisės aktų ir kitų susijusių dokumentų tekstas, jei tokia yra.
2. Jei valstybėje narėje yra nacionalinių rizikos ribojimo nuostatų, kurios neįtrauktos į priede pateikto šablono sąrašą, atitinkama kompetentinga institucija šias nuostatas nurodo šablono dalyje "Kita".
3. Kompetentingos institucijos pateikia užpildytus šablonus EDPPI elektroniniu formatu.
3 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. birželio 16 d.

Labels: 12
0
2
18